Pozdravljeni, prijatelji!

Pred vami je 36. številka. Upam, da bo v njej vsak našel nekaj zase. Rubrika **Sestra, zdravniki – naši vodniki** je tokrat namenjena prehrani, predsednica pa razmišlja, kako bi si čim bolj pomagali oz. kako bi odpravili pomanjkljivosti.

**Stopinje v času** prinašajo dva članka o parkinsonovi bolezni. Objavljena sta bila v Slovenskih novicah in v reviji Readerʹs degist. Vem, da ju mnogi niste prebrali, zato imate priložnost sedaj.

V **Mozaiku dogodkov** dve članici opisujeta vtise s prve udeležbe na Taboru, predstavljena so srečanja s pogovori z diplomirano medicinsko sestro v Novi Gorici, Novem mestu, Velenju, Trbovljah in v Škofji Loki ter majsko srečanje na Debelem Rtiču.

 V rubriki **Spoznajte jih** vas bo nagovoril naš novi član s Prekmurja.

 Zanimiva je rubrika **Odsevi bolezni**, saj boste izvedeli, kakšno je počutje po operaciji GMS, kako vplivata na bolnike klekljanje in ples, kakšen terapevtski učinek ima tek in kako je v Soči. Ste se kdaj spraševali, zakaj se dogaja bolezen prav vam? In vam je bilo hudo? Preberite iskreno izpoved bolnice in zahvalo za posredovanje navodil o uporabi osebnega programatorja. Marsikdo se še vedno sprašuje: »Zakaj prav jaz?« A nihče ne pozna pravega odgovora. Prevedena vprašanja in odgovore International Parkinson and Movement Disorder Society, ki bodo marsikomu razširili vedenje o parkinsonovi bolezni ali morda pregnali kakšen dvom in strah, morda celo prebudili upanje, je poslala doc. dr. Maja Trošt, dr. med.

**Kulturna mavrica** vam ponuja izkušnjo z izdelavo rodovnika oz. z raziskovanjem svojih korenin, kratko prozo in dva soneta.

Rubrika **Dobro je da veste** vas bo spomnila, da lahko del dohodnine darujete Trepetliki. **Umovadbi** sta namenjeni križanki in rebus v Križ kraž-u.

In ker **Smeh ni greh** sem za vas poiskala nekaj zanimivih šal.

*Ponovno vse vabim, da sodelujete s prispevki in tako soustvarjate našo skupno revijo, da bo čim bolj pestra in raznolika. Saj ni treba napisati pol romana. Dovolj je nekaj misli. Le spravite jih na moj e-mail in pošljite. Morda boste s tem pomagali drugim in tudi sebi.* **Skupaj zmoremo več!**

Vaša urednica Magda Kastelic Hočevar